Συμπεράσματα του Συμβουλίου

της 23ης Ιουλίου 2001

σχετικά με την έκθεση αξιολόγησης της Επιτροπής για την εφαρμογή της σύστασης για την προστασία των ανηλίκων και της ανθρώπινης αξιοπρέπειας

(2001/C 213/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΧΑΙΡΕΤΙΖΕΙ την έκθεση αξιολόγησης της Επιτροπής της 27ης Φεβρουαρίου 2001 για την εφαρμογή της σύστασης 98/560/ΕΚ του Συμβουλίου, της 24ης Σεπτεμβρίου 1998, για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης, μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας.

2. ΣΗΜΕΙΩΝΕΙ τα συμπεράσματα της έκθεσης, τα οποία παρουσιάζουν γενικώς ως ενθαρρυντικά τα αποτελέσματα από την εφαρμογή της σύστασης αλλά τονίζουν επίσης ότι οι χρήστες, μεταξύ των οποίων και οι καταναλωτές, θα έπρεπε να είχαν μεγαλύτερη συμμετοχή και ότι δύο έτη είναι πιθανώς σχετικά μικρή περίοδος για την πλήρη εφαρμογή της σύστασης.

3. ΣΗΜΕΙΩΝΕΙ ότι οι δραστηριότητες όσον αφορά τις ψηφιακές ραδιοτηλεοπτικές εκπομπές είναι έως τώρα μάλλον περιορισμένες και ότι πρέπει να καταβληθούν νέες προσπάθειες προκειμένου να εξασφαλισθεί μια συνεκτική προσέγγιση στον τομέα της προστασίας των ανηλίκων και της ανθρώπινης αξιοπρέπειας, η οποία θα είναι προσαρμοσμένη στους συγκεκριμένους τρόπους διανομής του περιεχομένου των διαφόρων οπτικοακουστικών μέσων, στα οποία συμπεριλαμβάνονται λόγου χάριν η τηλεόραση μέσω του Διαδικτύου και οι αμφίδρομες τηλεοπτικές εκπομπές.

4. ΧΑΙΡΕΤΙΖΕΙ τις ενέργειες που πραγματοποιήθηκαν στο πλαίσιο του πολυετούς κοινοτικού προγράμματος δράσης για την προώθηση της ασφαλέστερης χρήσης του Διαδικτύου μέσω της καταπολέμησης του παράνομου και επιβλαβούς περιεχομένου στα παγκόσμια δίκτυα βάσει της απόφασης αριθ. 276/1999/ΕΚ του Ευρωπαϊκού Κοινοβουλίου και του Συμβουλίου(1).

5. ΥΠΕΝΘΥΜΙΖΕΙ την ανακοίνωση της Επιτροπής της 14ης Δεκεμβρίου 1999 σχετικά με τις αρχές και κατευθυντήριες γραμμές για την κοινοτική πολιτική στον οπτικοακουστικό τομέα στην ψηφιακή εποχή, ιδίως δε τις πτυχές που συνδέονται με την προστασία των ανηλίκων, όπου η Επιτροπή συμπεραίνει μεταξύ άλλων ότι η προστασία των ανηλίκων θα περιλαμβάνεται στους συγκεκριμένους τομείς στους οποίους θα δοθεί ιδιαίτερη προσοχή στα πλαίσια της κοινοτικής πολιτικής στον οπτικοακουστικό τομέα κατά τη διάρκεια των επόμενων πέντε ετών.

6. ΥΠΕΝΘΥΜΙΖΕΙ την οδηγία 89/552/ΕΟΚ του Συμβουλίου "Τηλεόραση χωρίς σύνορα"(2), η οποία προβλέπει στο άρθρο 22 ένα ελάχιστο επίπεδο προστασίας των ανηλίκων έναντι των τηλεοπτικών εκπομπών, καθώς και τα πορίσματα της μελέτης για το γονικό έλεγχο των τηλεοπτικών εκπομπών την οποία πραγματοποίησε η Επιτροπή σύμφωνα με τις απαιτήσεις του άρθρου 22β παράγραφος 2 της εν λόγω οδηγίας.

7. ΕΧΟΝΤΑΣ ΚΑΤΑ ΝΟΥ το ψήφισμα του Ευρωπαϊκού Κοινοβουλίου της 5ης Οκτωβρίου 2000 σχετικά με την ανακοίνωση της Επιτροπής "Μελέτη για έλεγχο των τηλεοπτικών εκπομπών από τους γονείς", που τονίζει την ανάγκη εισαγωγής αποτελεσματικών συστημάτων για την προστασία των ανηλίκων από το διαρκώς αυξανόμενο επιβλαβές περιεχόμενο των μέσων μαζικής ενημέρωσης.

8. ΥΠΕΝΘΥΜΙΖΕΙ τα συμπεράσματα του Συμβουλίου, της 17ης Δεκεμβρίου 1999, σχετικά με την προστασία των ανηλίκων σε ένα περιβάλλον ψηφιακών οπτικοακουστικών υπηρεσιών, τα οποία υπογραμμίζουν μεταξύ άλλων την ανάγκη να συναντηθούν οι βιομηχανίες και τα άλλα ενδιαφερόμενα μέρη προκειμένου να εξετάσουν πώς είναι δυνατόν να επιτευχθεί μεγαλύτερη σαφήνεια στον τρόπο με τον οποίο αξιολογείται και κατατάσσεται στην Ευρώπη το περιεχόμενο των οπτικοακουστικών μέσων, τόσο στο εσωτερικό όσο και μεταξύ των οικείων τομέων, και να υποστηριχθεί η ανταλλαγή πληροφοριών και βέλτιστων πρακτικών σχετικά με την προστασία των ανηλίκων.

9. ΥΠΕΝΘΥΜΙΖΕΙ ότι στα συμπεράσματα του Συμβουλίου της 17ης Δεκεμβρίου 1999 υπογραμμίζεται η σημασία των δραστηριοτήτων που αποσκοπούν στην προστασία των ανηλίκων από επιβλαβή περιεχόμενα οπτικοακουστικών μέσων, με τη βελτίωση του επιπέδου των μέσων ενημέρωσης και με μέτρα ευαισθητοποίησης.

10. ΣΗΜΕΙΩΝΕΙ την έκθεση της Προεδρίας του Συμβουλίου και τα συμπεράσματα από το σεμινάριο εμπειρογνωμόνων για τα παιδιά και τους νέους στο νέο περιβάλλον των μέσων μαζικής ενημέρωσης (Στοκχόλμη, 12 και 13 Φεβρουαρίου 2001), που διοργάνωσε η σουηδική Προεδρία της Ευρωπαϊκής Ένωσης σε συνεργασία με την Επιτροπή, το οποίο ως κύριο στόχο είχε να επιστήσει τη προσοχή στο ζήτημα πώς μπορούν να προστατευθούν οι ανήλικοι από το επιβλαβές περιεχόμενο των διαφόρων μέσων ενημέρωσης λόγω της ταχείας τεχνολογικής εξέλιξης.

11. ΚΑΛΕΙ τα κράτη μέλη, βάσει της έκθεσης αξιολόγησης:

α) να συνεχίσουν τις προσπάθειές τους όσον αφορά την προώθηση της εφαρμογής της σύστασης και, στο πλαίσιο αυτό, να δώσουν ιδιαίτερη προσοχή στην ανάγκη να ενθαρρυνθεί η συμμετοχή των χρηστών, περιλαμβανομένων των καταναλωτών,

β) να μεριμνήσουν ώστε τα αποτελέσματα της εφαρμογής της σύστασης να διαδίδονται στα ενδιαφερόμενα μέρη, μεταξύ άλλων στους χρήστες, τους καταναλωτές, τη βιομηχανία και τις αρχές, ώστε να προωθηθούν η ανταλλαγή πείρας, η ανάπτυξη νέων δεξιοτήτων και οι βέλτιστες πρακτικές για την προστασία των ανηλίκων.

12. ΚΑΛΕΙ την Επιτροπή, βάσει της έκθεσης αξιολόγησης:

α) να συνεχίσει τις προσπάθειές της, βάσει των έως τώρα ενθαρρυντικών αποτελεσμάτων, για την προώθηση της εφαρμογής της σύστασης, διευκολύνοντας την ανταλλαγή πείρας και βέλτιστων πρακτικών σε κοινοτικό επίπεδο για την προστασία των ανηλίκων, όσον αφορά όλα τα οπτικοακουστικά μέσα,

β) να υποβάλει έκθεση στο Συμβούλιο, δεδομένου ότι δύο έτη ίσως είναι σχετικά σύντομη περίοδος για την πλήρη εφαρμογή της σύστασης, την κατάλληλη στιγμή και κατά προτίμηση προ της 31ης Δεκεμβρίου 2002, σχετικά με τον αντίκτυπο της σύστασης και την έκβαση των νέων και πολλά υποσχόμενων πρωτοβουλιών που έχουν αναληφθεί στα κράτη μέλη,

γ) να συνεχίσει τον διάλογο με τα διάφορα ενεχόμενα μέρη, και ιδίως με τη βιομηχανία, σχετικά με τις δυνατότητες εφαρμογής τεχνικών συστημάτων γονικού ελέγχου στο ψηφιακό περιβάλλον.

(1) ΕΕ L 33 της 6.2.1999, σ. 1.

(2) ΕΕ L 298 της 17.10.1998, σ. 23· οδηγία όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου (ΕΕ L 202 της 30.7.1997, σ. 60).